## Odluka o lombardnom kreditu

### NN 71/2013 (14.6.2013.), Odluka o lombardnom kreditu

HRVATSKA NARODNA BANKA

1421

Na temelju članka 11. stavaka 1. i 3. i članka 42. stavka 3. točke 5. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke na sjednici održanoj 10. lipnja 2013. donio je

ODLUKU

O LOMBARDNOM KREDITU

I.

Ovom Odlukom reguliraju se način i uvjeti odobravanja i povrata lombardnoga kredita.

II.

Hrvatska narodna banka može odobriti lombardni kredit:

– kreditnim institucijama (bankama i štednim bankama) sa sjedištem u Republici Hrvatskoj koje su dobile odobrenje za rad od Hrvatske narodne banke,

– podružnicama kreditnih institucija iz druge države članice Europske unije za koju je njezino nadležno tijelo dostavilo obavijest Hrvatskoj narodnoj banci o osnivanju podružnice u Republici Hrvatskoj i

– podružnicama kreditnih institucija iz trećih država koje su od Hrvatske narodne banke dobile odobrenje za osnivanje podružnice kreditne institucije iz treće države

(u nastavku teksta: banke).

III.

Lombardni kredit odobrava se na temelju sklopljenog ugovora o lombardnom kreditu uz financijsko osiguranje dužničkim vrijednosnim papirima prihvatljivih izdavatelja u skladu s posebnim propisima kojima se regulira financijsko osiguranje.

Prihvatljivi izdavatelji u smislu ove Odluke jesu:

– Ministarstvo financija Republike Hrvatske,

– Hrvatska narodna banka,

– druge države članice Europske unije i središnje banke država članica Europske unije, Europska središnja banka te druge osobe javnog ili privatnog prava koje imaju sjedište u državama članicama Europske unije i

– međunarodne financijske institucije.

Dužnički vrijednosni papiri prihvatljivih izdavatelja moraju imati sva ova obilježja:

– fiksnu glavnicu s kuponom koji ne može rezultirati negativnim novčanim tokom ili bez kupona,

– svojstva koja se ne mogu mijenjati do dospijeća vrijednosnog papira,

– rok dospijeća glavnice i kupona koji je duži od roka dospijeća lombardnoga kredita,

– moraju biti nominirani u kunama ili u kunama s valutnom klauzulom,

– moraju biti nematerijalizirani i prenosivi u sustavima za namiru vrijednosnih papira.

Banka ne može kao financijsko osiguranje za lombardni kredit založiti vrijednosne papire koje je sama izdala ili za koje jamči ona sama ili s njom povezana osoba, osim ako je ta povezana osoba Republika Hrvatska ili jedinica lokalne uprave i samouprave ili subjekt javnog sektora druge države članice Europske unije koji ima pravo razrezivanja poreza.

Izdanja dužničkih vrijednosnih papira moraju imati zadovoljavajuću ocjenu kreditnog rejtinga jedne od međunarodno priznatih agencija za dodjelu kreditnog rejtinga, koja ne može biti niža od najbolje ocjene kreditnog rejtinga Republike Hrvatske. Ako ne postoji rejting izdanja, zadovoljavajuću ocjenu dugoročnoga kreditnog rejtinga mora imati izdavatelj ili jamac izdanja koji je za navedeno izdanje izdao bezuvjetnu garanciju plativu na prvi poziv.

Lombardni kredit odobrava se u iznosu koji je jednak vrijednosti financijskog osiguranja umanjenoj za koeficijent nadoknade.

Dužnički vrijednosni papiri vrednuju se svakog dana i umanjuju za koeficijent nadoknade koji utvrđuje Hrvatska narodna banka. Hrvatska narodna banka vrednuje dužničke vrijednosne papire prema tržišnoj cijeni kada se njima trguje na prihvatljivim tržištima. U suprotnome Hrvatska narodna banka dužničke vrijednosne papire vrednuje prema nominalnoj vrijednosti.

Dužnički vrijednosni papiri nominirani u kunama s valutnom klauzulom preračunavaju se u kune prema srednjem tečaju Hrvatske narodne banke koji vrijedi na dan odobravanja lombardnoga kredita.

Popis prihvatljivih tržišta, dužničkih vrijednosnih papira i koeficijente nadoknade za svaki dužnički vrijednosni papir Hrvatska narodna banka objavljuje na svojoj internetskoj stranici.

IV.

Lombardni kredit odobrava se na osnovi zahtjeva banke, u kojem banka navodi traženi iznos lombardnoga kredita te informacije o financijskom osiguranju dužničkim vrijednosnim papirima.

Nakon što je lombardni kredit odobren, Hrvatska narodna banka prenosi odobrena sredstva na račun banke u Hrvatskom sustavu velikih plaćanja (u nastavku teksta: HSVP), na kraju obračunskog dana, u vrijeme kada je to predviđeno Terminskim planom HSVP-a.

Iznimno od stavka 1. ove točke, za iznos nevraćenoga unutardnevnoga kredita Hrvatska narodna banka odobrit će lombardni kredit bez zahtjeva.

V.

Banka koja se koristi lombardnim kreditom obvezna ga je vratiti preko HSVP-a, sljedećega obračunskog dana, u vrijeme kada je to predviđeno Terminskim planom HSVP-a.

VI.

Hrvatska narodna banka može u skladu s ciljevima monetarne politike ili zbog bonitetnih razloga odbiti zahtjev za odobravanje pojedinačnoga lombardnoga kredita, odnosno može privremeno obustaviti odobravanje lombardnih kredita određenoj banci ili svim bankama. O obustavi i o ponovnom odobravanju lombardnoga kredita Hrvatska narodna banka obavijestit će banku/banke pisanim putem.

Hrvatska narodna banka može odrediti najviši mogući iznos lombardnoga kredita određenoj banci ili svim bankama, o čemu će banku/banke obavijestiti pisanim putem.

VII.

Obračunski dan HSVP-a i Terminski plan HSVP-a propisani su Odlukom o pravilima rada HSVP-a.

VIII.

Kamatna stopa na korišteni lombardni kredit regulirana je Odlukom o kamatnim stopama i naknadama Hrvatske narodne banke.

Način plaćanja kamata za korišteni lombardni kredit reguliran je Odlukom o načinu obračuna, naplate i plaćanja kamata i naknada Hrvatske narodne banke.

IX.

Danom stupanja na snagu ove Odluke prestaje važiti Odluka o uvjetima za odobrenje kratkoročnoga kredita na osnovi zaloga vrijednosnih papira (lombardni kredit) (»Narodne novine«, br. 34/2005., 142/2008., 150/2008. i 33/2009.).

X.

Ova Odluka objavljuje se u »Narodnim novinama«, a stupa na snagu 1. srpnja 2013.

O. br. 783/2013.

Zagreb, 10. lipnja 2013.

Predsjednik savjeta

Hrvatske narodne banke

guverner

Hrvatske narodne banke

prof. dr. sc. Boris Vujčić, v. r.

Odluka, NN 71/2013-1421